元忠示胡人下程圖
作者：梅堯臣
朝代：宋

paragraphs: 單于獵罷卧錦紅，解鞍休騎荒磧中。
蒼駒騧駱六十匹，隠谷映坡分尾鬉。
九駞五牛羊頗倍，沙草晚牧生寒風。
貴賤小大指五百，執作意態皆不同。
二鷹在臂二鷹架，駿犬當對寧爭功。
氊廬鼎列帳幙擁，鼓角未吹驚塞鴻。
土山高高置烽燧，毛囊貯獲閑刀弓。
水泉在側挹其上，長河杳杳流無窮。
素紈六幅筆何巧，胡瓌盡妙誰能通。
今日都城有別識，別識共許劉元忠。